b'\n_START_ARTICLE_\nPape\xc5\xbe Soter\n_START_SECTION_\n\xc5\xbdivljenjepis\n_START_PARAGRAPH_\nSoter se je rodil v Fondiju blizu Rima, v dru\xc5\xbeini gr\xc5\xa1kega porekla. _NEWLINE_Za \xc4\x8dasa Soterovega pontifikata so se \xc5\xa1irile ideje montanisti\xc4\x8dnega herezije, ki so najbr\xc5\xbe prispevale k preganjanju kristjanov zaradi svoje protidru\xc5\xbebene usmerjenosti za \xc4\x8dasa cesarja Marka Avrelija. Soter je uspe\xc5\xa1no nastopal zoper to in druga krivoverstva. Za \xc4\x8dasa njegovega pape\xc5\xbeevanja je nastopil v Rimu gnostik Tacijan.\n_START_SECTION_\nDobrodelnost in pismo\n_START_PARAGRAPH_\nEna od prvih potez po izvolitvi za pape\xc5\xbea je bila nabirka za potrebe Cerkve v Korintu. Obubo\xc5\xbeanim korintskim vernikom je poslal izdatno gmotno pomo\xc4\x8d, Isto\xc4\x8dasno napisano pismo, ki so ga navadno brali ob nedeljah skupaj s Klemenovim, se je izgubilo. Po drugi strani pa je ohranjeno pismo, s katerim je Soteru odgovoril korintski \xc5\xa1kof Dionizij in se v njem zahvaljuje rimski Cerkvi.\n_START_SECTION_\nSmrt in usoda relikvij\n_START_PARAGRAPH_\nRimski martirologij ga pri\xc5\xa1teva med mu\xc4\x8dence in pravi, da je umrl na Apijski cesti v Rimu. Pokopan je na Kalistovem pokopali\xc5\xa1\xc4\x8du v Rimu; po drugem izro\xc4\x8dilu pa je pokopan blizu bazilike sv. Petra. Za \xc4\x8dasa Sergija II. (844-847) so njegove telesne ostanke prenesli v cerkev sv. Silvestra, od tod pa v cerkev sv. Siksta I. Po izro\xc4\x8dilu je del njegovih relikvij pokopan v toledski stolnici v \xc5\xa0paniji.\n_START_SECTION_\nPo koledarski reformi ni ve\xc4\x8d mu\xc4\x8denec\n_START_PARAGRAPH_\nNekdaj so menili, da so vsi pape\xc5\xbei prvih treh stoletij pretrpeli mu\xc4\x8deni\xc5\xa1tvo; vendar novi Rimski martirologij pape\xc5\xbeu Soteru ne prideva naziva mu\xc4\x8denec. _NEWLINE_Po koledarski reformi 1969 in poznej\xc5\xa1ih dopolnilih se lahko god sv. Sotera obhaja kot neobvezni; ni pa ve\xc4\x8d omenjen kot mu\xc4\x8denec. V zadnji redakciji koledarja pi\xc5\xa1e: "Ni razlogov, da bi vklju\xc4\x8dili svetega Sotera in svetega Kaja med mu\xc4\x8dence."\n_START_SECTION_\nMo\xc4\x8dni razlogi le govorijo v prid mu\xc4\x8deni\xc5\xa1tvu\n_START_PARAGRAPH_\nVendar \xc5\xa1e vedno obstajajo mo\xc4\x8dni razlogi za mnenje, da je bil Soter mu\xc4\x8denec. Cerkev je namre\xc4\x8d vodil v \xc4\x8dasu cesarja Marka Avrelija (161-180). Takrat so se razmere v rimski dr\xc5\xbeavi precej poslab\xc5\xa1ale zaradi naravnih nesre\xc4\x8d, porazov rimske vojske in lahkotnega \xc5\xbeivljenja prebivalcev. Vse pogosteje so se \xc5\xa1irili glasovi, da so kristjani krivi za propadanje dr\xc5\xbeave, ker ne \xc4\x8dastijo rimskih bogov. Te okoli\xc5\xa1\xc4\x8dine so pripomogle, da je \xc4\x8das vladanja Marka Avrelija postal obdobje najbolj krvavega preganjanja kristjanov v drugem stoletju. Zato je zelo verjetno tudi Soter umrl mu\xc4\x8deni\xc5\xa1ke smrti.\n_START_SECTION_\nGod\n_START_PARAGRAPH_\nNeobvezni spominski dan ima v Rimskokatoli\xc5\xa1ki cerkvi 22. aprila in ga \xc4\x8dastijo tako katoli\xc4\x8dani kot pravoslavni kristjani skupaj s svetim Kajem._NEWLINE_Pravoslavni kristjani Sotera \xc4\x8dastijo kot svetnika in mu\xc4\x8denca.'